Mark Knopfler

Bakgrunn

Mark Knopfler ble født i Glasgow, Skottland. Faren var en jødisk arkitekt med kommunistiske sympatier, noe som førte til at han måtte rømme fra hjemlandet Ungarn. Han kom til Storbritannia, der han giftet seg med en engelsk kvinne og bosatte seg i Glasgow. Også broren David (f. 1952), som også er musiker, ble født i Glasgow. Da Mark var omkring sju år gammel flyttet imidlertid familien til Newcastle upon Tyne. Som mange andre ungdommer på 1960-tallet ble også Mark fascinert av datidens popmusikere. Han lyttet til store gitarister som Chet Atkins, Scotty Moore, Jimi Hendrix, Django Reinhardt og James Burton, og han var med på å danne flere lokale skoleband.
På skolen var Mark Knopfler flink i engelsk. Senere studerte han også journalistikk ved Harlow Technical College i 1967, hvoretter han begynte som juniorjournalist for Yorkshire Evening Post. Etter to år i denne jobben bestemte han seg imidlertid for å fortsette å studere engelsk ved universitetet i Leeds. Han fullførte hovedfaget i litteraturvitenskap. Samtidig med studiene tok han seg en bijobb som foreleser ved Loughton College. Under denne tiden møtte han Steve Phillips, en lokal bluessanger og gitarist han selv mener fikk stor betydning for hans musikkarriere. 
Sammen med Phillips dannet han duoen The Duolian String Pickers. Knopfler gjorde sin første plateinnspilling mens han fortsatt bodde i Leeds; en ikke utgitt demo av originalen «Summer's Coming My Way». Steve Phillips spilte på 12-strenger. Siden flyttet Mark til London, der han i 1973 var medlem av den High Wycombe (omkring 4,5 mil vest-nordvest av London) baserte bluesgruppa Brewer's Droop i en tid. Han hevder selv at det var under denne tiden at han fant/oppdaget sin «stemme» på gitaren. På midten av 1970-tallet flyttet også broren David til London. Sammen med venner fra Loughton College dannet de etter hvert gruppa Café Racers.

Om artisten

Knopfler er en av de mest kjente gitaristene i verden. Det populære musikkmagasinet Rolling Stone Magazine ranket i 2003 Knopfler som nummer 27 på sin liste over de «100 beste gitaristene gjennom tidene». Knopflers har en sangstemme med begrenset register. Knopfler var særlig inspirert av Bob Dylans vokale frasering, Bruce Springsteen musikk, og J.J. Cales «laidback»-stil.
Knopfler ble kjent som låtskriver, vokalist og gitarist i rockegruppa Dire Straits der også broren David medvirket. Karrieren startet imidlertid med gruppa Café Racers i 1977. Etter et par utskiftninger i mannskapet byttet gruppa navn til Dire Straits, som kom med sitt første album i 1978. Etter oppløsningen av Dire Straits i 1995 gjorde Mark Knopfler solokarriere, og han har siden utgitt flere album.
Mark Knopfler er også kjent som medlem av countrygruppa The Notting Hillbillies, som i 1990 ga ut albumet Missing... Presumed Having a Good Time. Det ble med det ene albumet, selv om denne gruppa ved flere veldedige anledninger har kommet sammen igjen. Knopfler er dessuten kjent for sitt samarbeid med den kjente amerikanske gitaristen Chet Atkins (1924–2001), som han i 1990 ga ut albumet Neck and Neck sammen med. Han har dessuten samarbeidet nært med artister som Bob Dylan, Bryan Ferry, Eric Clapton, Jools Holland og Steely Dan. Knopfler spilte gitar på Dylans Slow Train Coming (1979). Dylan tok kontakt med Knopfler etter å hørt det relativt nye bandet Dire Straits live i Los Angeles. Senere var Knopfler produsent for og gitarist på Dylans album Infidels. Han har produsert album for Tina Turner, Randy Newman, Aztec Camera (albumet Knife 1984) og Emmylou Harris. Sistnevnte ga han dessuten ut albumet All the Roadrunning sammen med i 2006.
I 2018 ble Dire Straits og dermed Mark Knopfler innvotert i Rock and Roll Hall of Fame.

Diskografi

Diskografien nedenfor er ikke nødvendigvis fullstendig.